China interzice procesoarele Intel și AMD în computerele folosite de guvern / Sunt recomandate 18 alternative "sigure și fiabile"
China a introdus noi reguli care interzic folosirea de procesoare Intel și AMD în computerele și serverele utilizate de guvern, transmite publicația Financial Times, citată de Engadget. Beijingul nu permite, de asemenea, folosirea de baze de date dezvoltate în SUA.
Agențiile guvernamentale trebuie să folosească alternative "sigure și fiabile" la procesoarele Intel și AMD, a transmis guvernul, care a prezentat o listă cu 18 procesoare permise, printre care sunt modele de la Huawei sau Phytium. Ambele entități nu au voie să facă afaceri în SUA, fiind acuzate de relații strânse cu Partidul Comunist.
Noile reguli ar putea afecta semnificativ Intel și AMD, cei mai mari producători mondiali de procesoare pentru computere personale. Anul trecut, Intel a obținut 27% din veniturile sale de 54 de miliarde de dolari în statul asiatic, iar AMD aproximativ 15% (din vânzări de 23 de miliarde de dolari). Nu se știe, însă, cât de multe procesoare au fost cumpărate de sectorul guvernamental.
Beijingul încearcă să restricționeze folosirea de tehnologii americane, după ce SUA a făcut același lucru cu produse high-tech fabricate în China. Trebuie menționat faptul că administrația Biden i-a interzis companiei Nvidia să vândă cipuri pentru inteligență artificială în statul asiatic.
China recuperează teren în domeniul procesoarelor, o industrie care a fost dominată timp de mulți ani de aliații SUA, Japonia și Olanda. Modele sunt dezvoltate, pe lângă Huawei sau Phytium, de Oppo, Xiaomi sau Baidu.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank